- Wihwia kan
- <
- 7
- >

7
En Stephen Kapahrak
1 Jamwrou Laplappo idoak oang Stephen, “A me pwen uhdahn mehlel?”
2 Gen 12:1Stephen japoang: “Rioai apel joamoai kan, kamwai rong ngoahi! Mwohn jamasai mehj Abraham ah koaujoanla Haran, Koahs in ling pwokkoang ih nehn Mesopotamia 3 pwehng ih, ‘Koawoa en injang ipen oamw peneinei apel nehn oamw wei, koawoa alwehng nehn japw oau ma Ngoahi pirin kajalehioang koawoa.’ 4 Gen 11:31; Gen 12:4Doari, Abraham ken injang nehn japw in Chaldea, ih inla koaujoanla Haran. Mwerin en jamahu mehdi, Koahs pel pwehng Abraham en indoa nehn wei oauwe ma kamwai koaukoaujoan loaloa apkas. 5 Gen 12:7; 13:15; 15:18; 17:8Koahs johpwa kioang ekij kijehn wijahu pwa ih en japwankihla, pel joh wija siksik kij, a Koahs inoaukihoang pwa Ih pirin kioang ih apel kadaudokoa kan pwa irai en japwankihla. Nehn anjoauwo ma Koahs wiahda inoau oauwe, Abraham kahjik mine nah jeri. 6 Gen 15:13,14A mehwa Koahs pwehng Abraham, ‘Kadaudok oamw kan pirin koaujoanla nehn wein likin oau, wija irai pirin kaliduhla apel pirin wia mwahlla nehn oaroain johnpar pahpwiki.’ 7 Exo 3:12Koahs pel pwa, ‘Ngoahi pirin kadeikda weiho ma kaliduhla irai. A mwerin anjoauwo, irai pirin japahldo nehn wijahkij apel pwongi Ngoahi.’ 8 Gen 17:10-14; Gen 21:2-4; Gen 25:26; Gen 29:31—35:18Koahs kioang Abraham kilel in inoau oau, ioar jorkomjaij. Doari Abraham jorkomjaijihla Isaac rehn waluh mwerin ah noaisikdi. Isaac pel jorkomjaijihla nah jermwein Jacob, Jacob pel jorkomjaijihla nah jermwein eijek roahmenno, ma ioar wia jamasai mehjjok.
9 Gen 37:11; Gen 37:28; Gen 39:2,21“Nihn Jacob jeri woallok ken luwakki riarai woallo Joseph; irai ken noaskihla ih pwa en wiahla lidu men nehn Egypt. A Koahs pwen pwilpwili ih. 10 Gen 41:39-41Koahs pel doaroahla Joseph jang nehn ah kahpwal ohroj. Anjoauwo ma Joseph uhda mwohn mijen Pharaoh, nahmwarki in Egypt, Koahs kioang Joseph kalahngan apel loalkoang. Pharaoh kajapwilda Joseph en wiahla koapina in wein Egypt apel koaun in umwen nahmwarkiho. 11 Gen 42:1,2Doari lehk koalik oau wiawihda kahrehioang apwal koalik nehn Egypt apel nehn Canaan pwon. Jamasai mehjjok johkak diar mwinge, 12 a nehn en Jacob rongda pwa mine wehn pilahwa nehn Egypt, ih ken kadarla nah jerihok, jamasai mehjjok pwa irai en indihla Egypt. Ioar keiouin ahr inla wijahu. 13 Gen 45:1; Gen 45:16Nehn kariauin arai indihla wijahu, Joseph kajalehioang riahk pein ih, apel Pharaoh pel kidalda doahroar en Joseph peneineiho. 14 Gen 45:9,10,17,18; Gen 46:27Joseph ken iloaklahng jamahu Jacob apel ah peneinei ohroj en indoa Egypt. Irai ohroj armaj ijihjek limmen. 15 Gen 46:1-7; Gen 49:33Jacob ken indihla Egypt wijahu ma ih apel nah jerihok mehdi loaloa. 16 Gen 23:3-16; 33:19; 50:7-13; Josh 24:32Palwoaroaraihok wijiklahng Shechem, wijahu ma irai joajjoardi oang nehn joaujoau ma Abraham dupukkihda uhwen mwani oau jang ipen kadaudok in Hamor.
17 Exo 1:7,8“A anjoauwo ma Koahs pirin kapwaihahda Ah inoau ma Ih wiahng Abraham ne koaroando, asai armaj kan nehn Egypt inenin dirla mehlel. 18 Lel anjoau kij mwuhr, nahmwarki men, ma johpwa woahwoahki inje Joseph, sapda koaun in Egypt. 19 Exo 1:10,11; Exo 1:22Ih kin kapweipwei jamasai mehjjok apel lemei oang irai, kin ipong oang irai en kihdi nihrai jerihok likin umwaraihok pwa jerihok en mehdi. 20 Exo 2:2A ioar anjoauwo ma Moses noaisikdi, jeri mwehu men. Ih apwalihekda nehn umwen jamahu lel johnpwong jiluh. 21 Exo 2:3-10Anjoauwo ma ih wijik jang nehn umwahu, nihn Pharaoh jerpeinno kapangda Moses doar ken apwalihda Moses doahroar me pwen pein nah. 22 Moses audohkihda joangoan loalkoang ohroj in mihn Egypt, apel wiahla woal laplap men nehn ah sikesik kan apel wihwia kan.
23 Exo 2:11-15“Nehn ah ne lel johnpar pahijek, ih ken koajoanehdi pwa ih en soahkda kijeh mihn Israel kan. 24 Ih kapangda doahroar emen irai ma mihn Egypt men ne koalkoahla. Ih ken inla jeuwejehda mihn Israel‑o kojukdi mihn Egypt‑o. 25 (Moses kin lemleme pwa pein ah armaj kan nen woahwoahki pwa Koahs pirin doadoahkki ih en kajaldekla irai, a irai pwen johpwa woahwoahki.) 26 Rehnno mwerin, Moses kapangda mihn Israel roahmen peipene nehn pwungara, ih jongin kamoaloailoaihdi ira. Ih pwehng ira, ‘Kamwa rong, kamwa pwen mihn Israel roahmen, amwda kamwa ke peipene doahre?’ 27 A woallo ma sapkihda peiho jinoakla Moses, idoak ipoa, ‘Inje ma pilda koawoa pwa koawoa en koaunda kamai apel wia amai jounkoapwung? 28 Koawoa nimen kojukdi ngoahi doahroar oamw kojukdi mihn Egypt‑o aio?’ 29 Exo 18:3,4Nehn Moses rongda me ih ken kaujang nehn Egypt sapda koaujoan nehn wein Midian. Ioar wijahwa ma ih nainkihda jermwein roahmen.
30 Exo 3:1-10“Mwerin johnpar pahijek sohnloang men pwokkoang Moses nehn umpwulin oai nehn suhkoa pas nehn japwsoahn ipen Nahna Sinai. 31 Moses aluhlahng suhkoa siksikko pwa ih en kadehde mwehu, ih ken pwuriamweikihla mehu ma ih kapangda. A ih rongda ngilen Koaunno, 32 ‘Ngoahi ioar Koahs en joamoamw mehjjok, Koahs en Abraham, Isaac, apel Jacob.’ Moses roarroarkihda ah majpwehk, apel johla nimen jipwoallahng wijahu. 33 A Koaunno pwehng ih, ‘Kihjang oamw sandel kan, pwa wijahn ma koawoa uhda wija joaroawi oau. 34 Ngoahi ne kapangda doahr koalik in loklok in noai armaj kan nehn Egypt. Ngoahi ne pel rong ngilen arai moadoak kan, ngoahi ne pel indihdo pwa ngoahi en doaroahla irai. A doari apkas ngoahi pirin kadarlahng koawoa nehn Egypt.’
35 Exo 2:14“Moses ioar ma mihn Israel kan ne kerpwihla. Irai ma idoak, ‘inje ma kajapwilda koawoa en wia amai koaun apel jounkoapwung?’ Moses ioar ma Koahs kadardo pwa ih en koaunda armaj kan apel kajaldekihla irai, jang in jauwaj in sohnloang men ma pwokkoang Moses nehn suhkoa siksik umpwumpwullo. 36 Exo 7:3; Exo 14:21; Num 14:33Ih kahlwa armaj kan jang nehn Egypt, wiahda kilel kapwuriamwei apel manman kan nehn Egypt apel nehn Jed Wahssahu, apel nehn japwsoahnno oaroain johnpar pahijek. 37 Deut 18:15,18Moses ioar ma pel pwehng armaj in Israel‑ok, ‘Koahs pirin kadardohng kamwai Joukohp men doahroar Ah kadardo ngoahi, Joukohp mene pirin injang nehn pwungen riamwai kan.’ 38 Exo 19:1—20:17; Deut 5:1-33Ih ioar woal wa ma ne pwili mihn Israel‑ok pokonpene nehn japwsoahn; ih mine wijahu ipen jamasai koalik ok apel ipen sohnloanngo ma lalloang ih pohn Nahna Sinai Ih ma pel oaloahjang ipen Koahs padahk in koamoaur pwa en kihdoahng kisai.
39 “A jamasai mehjjok johpwa nimen peikkoang; a irai jinoakla ih apel kajalehda arai nimen pwurla Egypt. 40 Exo 32:1Irai pwehng Aaron, ‘Wiahda epwi kohs en ma pirin kahlwa kamai. Kamai jehjoa dahkij ne wiawihoang Moses ma ukdo kamai jang nehn Egypt.’ 41 Exo 32:2-6Ioar anjoaukijjo ma irai wiahda janjal sakai kohl oau in mwomwen kahu pwulopwul men, wia arai meiroang oang, apel wiahda kamdipw oau pwa en kawahuwi dahkij ma pein irai ne wiahda. 42 Amos 5:25-27Koahs ken jipwoaljang irai apel mweidla irai en joarwihoang uju kan pehnloannge in doahroar ma ne insingdi nehn pukin joukohppok, ma pwa,
‘Armaj in Israel kan! Jaudi oang ngoahi
ma kamwai ne kojukdi apel meiroangkihla mahn kan
oaroain johnpar pahijek nehn japwsoahnno.
43 A ioar umpwal in kohs Molech ma kamwai wahwahwa,
apel janjal in Rephan, amwai kohs ujuhwo;
ioar janjal sakai kan ma kamwai wiahda pwa kamwai en pwongi.
Doari, Ngoahi pirin kaliplipihla kamwai loappoauwo Babylon.’
44 Exo 25:9,40“Jamasai mehjjok anki Umpwal en Koahs ma kajalehda en Koahs minmine iparai nehn japwsoahn. Umpwallo wiawihda doahroar en Koahs pwehng Moses, in doahr mwommwo ma Koaunno kajalehioang Moses. 45 Josh 3:14-17Mwerin o, jamasai mehjjok, ma oaloa umpwallo jang jamaraihok, wahjili umpwallo pwilpwilihwe Joshua apel kalwehdi wei kan ma Koahs ne kaujjang sowoa kan mwohrai. Umpwallo mine wijahu oaroh lel mwein David. 46 2Sam 7:1-16; 1Chro 17:1-14David inenin kenkenla ipen Koahs, ih poaki Koahs en mweidoahng en wiahda oau ummwo Koahs in Jacob en koaujoan loaloa. 47 1Nah 6:1-38; 2Chro 3:1-17A Solomon ma koudahng Koahs Umw oauwe.
48 “A Koahs Laplap johkin mine nehn umw kan ma armaj kin kouda, ma doahroar en joukohppo pwa,
49 Isa 66:1,2‘Koaunno pwa nehnloannge ioar oai mwoalwa,
a jampah ioar loangin pehn ehihoa.
Joangoan umw dahioau kamwai pirin koudahng Ngoahi?
Ia wija Ngoahi pirin koaujoan?
50 Audi pein Ngoahi ma wiahda mehpwiak ohroj?’ ”
51 Isa 63:10Stephen doaula ih pwa, “Ia woahr amwai koapsakai! Ia woahr ros in nehn kapehdimwai kan! Ia woahr amwai pongpong oang rong Mahjan in Koahs! Kamwai pel doahroar jamamwai mehjjok: kamwai pel kin uhwoang Ngen Joaroawi! 52 Mine emen joukohp ma jamamwai mehjjok johkin koalkoa? Pwa irai ne kojukdi nihn Koahs jounwijik pakair kan ma pakairkihdo ohmehjwa doahroar indoa in Nah Jounpapah Joarwiho. A apkas kamwai pangla apel kojukdi. 53 Ioar kamwai ma oaloahdi en Koahs kojonned ma indihdohjang sohnloang a johpwa peikkoang!”
Kaskasdihn Stephen
54 Nehn en Sohn Mwoalen Koapwunngo ahr rongrong Stephen, ihr inenin lioas koalikla apel keikeikeisakai 55 A Stephen, ma dirkihla Ngen Joaroawi, jardahla nehnloannge, kapangda en Koahs klohri apel Jesus uhda loap kidal in Koahs. 56 Ih pwahla, “Kamwai kapang! Ngoahi ne kapangda nehnloannge ne risda apel Nihn-Armaj*Nihn-Armaj — Daidel oau oang Jounkoamoaur (Daniel 7). Ah uhda in loap moaunin Koahs!”
57 Sohn Mwoalen Koapwunngo ken rahrahu koalik apel pinahla siarai kan, irai ohroj wiahkihoar oau kijoupenehng ih. 58 Irai jinoakla ih likin kahnihmmwo, irai ken kasoa ih. Jounkadehdehk kioang arai likkoau roairoai ok ipen mwahnkapw men ma adanki Saul pwa ih en apwali. 59 Irai pwen enngengdehnkihoar arai kaskasoa Stephen ma pangpangin Koaunno, pwahpwahpwa, “Maing Koaun Jesus! Oaloa ngenihoa!” 60 Ih ken poadpwomwla ngil koalik pwahla, “Koaun, joah kapwukoahki irai dihp oauwe.” Mwerin ah pwahla me ih ken mehdi.

- Wihwia kan
- <
- 7
- >

7:2 Gen 12:1

7:4 Gen 11:31; Gen 12:4

7:5 Gen 12:7; 13:15; 15:18; 17:8

7:6 Gen 15:13,14

7:7 Exo 3:12

7:8 Gen 17:10-14; Gen 21:2-4; Gen 25:26; Gen 29:31—35:18

7:9 Gen 37:11; Gen 37:28; Gen 39:2,21

7:10 Gen 41:39-41

7:11 Gen 42:1,2

7:13 Gen 45:1; Gen 45:16

7:14 Gen 45:9,10,17,18; Gen 46:27

7:15 Gen 46:1-7; Gen 49:33

7:16 Gen 23:3-16; 33:19; 50:7-13; Josh 24:32

7:17 Exo 1:7,8

7:19 Exo 1:10,11; Exo 1:22

7:20 Exo 2:2

7:21 Exo 2:3-10

7:23 Exo 2:11-15

7:29 Exo 18:3,4

7:30 Exo 3:1-10

7:35 Exo 2:14

7:36 Exo 7:3; Exo 14:21; Num 14:33

7:37 Deut 18:15,18

7:38 Exo 19:1—20:17; Deut 5:1-33

7:40 Exo 32:1

7:41 Exo 32:2-6

7:42 Amos 5:25-27

7:44 Exo 25:9,40

7:45 Josh 3:14-17

7:46 2Sam 7:1-16; 1Chro 17:1-14

7:47 1Nah 6:1-38; 2Chro 3:1-17

7:49 Isa 66:1,2

7:51 Isa 63:10

*7:56 Nihn-Armaj — Daidel oau oang Jounkoamoaur (Daniel 7).

This is a DRAFT translation. Please email comments and suggestions for improvement to peter_knapp at sil dot org, giving the translation, book, chapter, verse, current reading, and suggested reading.

© 2019 Mokilese Bible Translation Committee