- Rome
- <
- 10
- >

10
1 Rioai kan, ia woahr oai mohngiong inoangki oai armaj kan en koamoaurla! Ia woahr oai kin kapkapki irai oang Koahs! 2 Ngoahi kak kadehde doahr arai poadidi oang Koahs, a arai johpwa poadidihki pwung mehlello. 3 Pwa irai johpwa kidal allo ma Koahs kihdi pwa armaj en pwungla Ipoa. A irai kin jongjong en wiahda pein arai al; doari, irai johkin wud nehn al in en Koahs koajoandi en koapwungla irai mwohn Ih. 4 Pwa Christ indoa kadoarihla Kojonneddo pwa armaj ohroj ma pwojon en pwungla ipen Koahs.
Koamoaur oang Ohroj
5 Lev 18:5Moses insingehdi doahroar pwungla in armaj ipen Koahs jang in peikkoang Kojonneddo: “Armaj men ma kin kapwaihahda audoapoan Kojonneddo pirin mourkihla Kojonneddo.” 6 Deut 30:12-14Ioar me doahroar en Puk Joaroawi pwahki mwomwen pwungla ipen Koahs jang in pwojon: “Koawoa en joah pein lemleme, ‘Inje pirin indahla nehnloannge?’ (Me woahwoahki pwa en wahdihdo Christ). 7 Koawoa en joah pel pwa, ‘Inje pirin indihla pehn jampah?’ (Pwa en wahdahdo Christ jang mehdi).” 8 Doari, me ioar ih pwa:
“En Koahs padahk kin mine koaroannoang koawoa,
in oawoammwen apel nehn oamw mohngiong.”
Doari, apkas woahwoahki sikesik in pwojon ioar kisai kin padahkihwe. 9 Pwa ma koawoa kadehdehki in oawoammwen pwa Jesus ioar Koaun, apel pwojon nehn kapehdimwen pwa Koahs kaiejda Ih jang mehdi, doari, koawoa pirin mourla. 10 Pwa asai pwojon kin sapjang nehn kapehdisai kai, apel ioar me kisai kin pwungkihla ipen Koahs; asai kadehde kin sapjang in oawoasai kai, apel ioar kisai kin mourkihla. 11 Isa 28:16Puk Joaroawi pwa, “Emen ma kin pwojon Ih johpwa pirin injinjuwedla.” 12 Me kihpene armaj ohroj, pwa joh wikpijoang oau mine nehn pwungen mihn Jew kan apel mihn likin kan. Koahs, ioar emennoar doari ma Koaun in armaj ohroj ma kin kapaiahda armaj ohroj ma kin pangin Ih. 13 Joel 2:32Doahroar en Puk Joaroawi pwa: “Ohroj ma kin pangin oadoan Koaunno pirin mourla.”
14 Imdoahr irai en kak pangin Ih, ma irai joah pwojon? Apel ia mwomwen irai en pwojon ma irai joah rong padahkko? Apel imdoahr irai kak rong, ma joh emen pwehng irai? 15 Isa 52:7A ia mwomwen padahkko kak wiawi oang irai, ma joh jounpakair koadoaddoarlahng irai? Doahroar en Puk Joaroawi pwa: “Inenin ling apel mwehu asai kapang ehn jounpakair kan nehn ahr kin indoa wa Rongmwehu!” 16 Isa 53:1A jaudi irai ohroj oaloahda Rongmwehuwo. Pein Isaiah pwa, “Maing oai Koaun, inje kamehlele amai padahkko?” 17 Doari, pwojon kin injang in rong padahkko, apel rong padahkko kin injang in padahk in Christ.
18 Psa 19:4A ngoahi pirin idoak: Mehlel pwa irai kahjikkoar rong padahkko? Irai ne rong — pwa Puk Joaroawi pwa,
“Ngilaraiok ne lelpijoang wija ohroj nehn jampah,
arai padahk kan ne kipehdi jampah pwon.”
19 Deut 32:21Ngoahi pirin pel pwuroahng idoak: Imdoahr armaj in Israel, irai johpwa woahwoahki me? Doari, pein Moses ma sapin japoang:
“Ngoahi pirin kaluwakihki kamwai armaj kan ma joh uhdahn arai wei,
ngoahi pirin kalioasihki kamwai sohn wei pweipwei oauwe.”
20 Isa 65:1A Isaiah inenin johla mijik nehn ah pwa,
“Irai kan ma johpwa rapahki ngoahi ioar kapangda ngoahi,
ngoahi ne pwokkoang irai kan ma johpwa iddidoak ngoahi.”
21 Isa 65:2A pid Israel ih pwa “Rehnnoau pwon Ngoahi joujowi pwa Ngoahi en kajamwo armaj japeik apel kahngohdi kan.”

- Rome
- <
- 10
- >

10:5 Lev 18:5

10:6 Deut 30:12-14

10:11 Isa 28:16

10:13 Joel 2:32

10:15 Isa 52:7

10:16 Isa 53:1

10:18 Psa 19:4

10:19 Deut 32:21

10:20 Isa 65:1

10:21 Isa 65:2

This is a DRAFT translation. Please email comments and suggestions for improvement to peter_knapp at sil dot org, giving the translation, book, chapter, verse, current reading, and suggested reading.

© 2019 Mokilese Bible Translation Committee